**Έκθεση της Κοινοβουλευτικής Επιτροπής Παιδείας και Πολιτισμού για τους κανονισμούς «Οι περί Λειτουργίας των Δημόσιων Σχολείων Δημοτικής Εκπαίδευσης Κανονισμοί του 2022»**

**Παρόντες:**

Παύλος Μυλωνάς, πρόεδρος Χρίστος Χριστοφίδης

Χρύσανθος Σαββίδης Αντρέας Καυκαλιάς

Γιώργος Κάρουλλας Ανδρέας Αποστόλου

Πρόδρομος Αλαμπρίτης Αλέκος Τρυφωνίδης

Η Κοινοβουλευτική Επιτροπή Παιδείας και Πολιτισμού μελέτησε τους πιο πάνω κανονισμούς σε έξι συνεδρίες της, που πραγματοποιήθηκαν στο χρονικό διάστημα μεταξύ 9ης Νοεμβρίου 2022 και 11ης Απριλίου 2024. Στις συνεδρίες κλήθηκαν και παρευρέθηκαν ενώπιον της επιτροπής η Υπουργός Παιδείας, Αθλητισμού και Νεολαίας, συνοδευόμενη από λειτουργούς του Γραφείου της, εκπρόσωποι της Νομικής Υπηρεσίας της Δημοκρατίας, του Γραφείου της Επιτρόπου Προστασίας των Δικαιωμάτων του Παιδιού, του Γραφείου της Επιτρόπου Προστασίας Δεδομένων Προσωπικού Χαρακτήρα, εκπρόσωποι της ΠΟΕΔ, της Παγκύπριας Συντονιστικής Επιτροπής Σχολικών Εφορειών, της Παγκύπριας Συνομοσπονδίας Ομοσπονδιών Συνδέσμων Γονέων Σχολείων Δημοτικής Εκπαίδευσης, της Παγκύπριας Ομοσπονδίας Συνδέσμων Γονέων Παιδιών με Ειδικές Ανάγκες (ΠΟΣΥΓΟΠΕΑ), του Συνδέσμου Στήριξης Ατόμων με Διαταραχή Ελλειμματικής Προσοχής με/χωρίς Υπερκινητικότητα (ΔΕΠ/Υ) Κύπρου, της Παγκύπριας Οργάνωσης Γονέων και Φίλων Παιδιών με Εγκεφαλικές Παραλύσεις «Αγκαλιά Ελπίδας», του Παγκύπριου Συνδέσμου Συνδρόμου Ντάουν, του Συνδέσμου Συγγενών και Φίλων Ατόμων με Αυτισμό «ΜΑΖΙ» και του Παγκύπριου Συνδέσμου για Άτομα με Αυτισμό.

Η Παγκύπρια Συνομοσπονδία Ομοσπονδιών Συνδέσμων Γονέων και Κηδεμόνων Δημόσιων και Κοινοτικών Νηπιαγωγείων και η Κυπριακή Συνομοσπονδία Οργανώσεων Αναπήρων (ΚΥΣΟΑ), παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Στο στάδιο της συζήτησης του νομοσχεδίου παρευρέθηκαν επίσης τα μέλη της επιτροπής κ. Μάριος Μαυρίδης, Χρίστος Χριστόφιας και Ανδρέας Θεμιστοκλέους.

Σκοπός των προτεινόμενων κανονισμών, οι οποίοι εκδίδονται δυνάμει του άρθρου 5 του περί Στοιχειώδους Εκπαιδεύσεως Νόμου, είναι η θέσπιση νέων κανονισμών προς αντικατάσταση των υφιστάμενων περί Λειτουργίας των Δημόσιων Σχολείων Εκπαίδευσης Κανονισμών, ώστε να εκσυγχρονιστούν και να επικαιροποιηθούν οι πρόνοιές τους, με στόχο την αναβάθμιση της ποιότητας και αποτελεσματικότητας του εκπαιδευτικού συστήματος.

Ειδικότερα, με τους υπό εξέταση κανονισμούς επιτυγχάνονται κυρίως τα ακόλουθα:

1. Ρυθμίζονται ζητήματα για τα οποία υπήρχε νομοθετικό κενό το οποίο δημιουργούσε προβλήματα στην ομαλή λειτουργία των σχολείων.
2. Ομαδοποιούνται πρόνοιες των υφιστάμενων κανονισμών οι οποίες μεταφέρθηκαν στους νέους, ώστε να γίνουν πιο εύχρηστες.
3. Διορθώνονται τυχόν επικαλύψεις και ασάφειες που υπήρχαν στους υφιστάμενους κανονισμούς.
4. Επικαιροποιούνται πρόνοιες που υπάρχουν στους υφιστάμενους κανονισμούς οι οποίες μεταφέρθηκαν στους νέους στη βάση του νέου νομοθετικού πλαισίου.
5. Τροποποιούνται συγκεκριμένες πρόνοιες που υπήρχαν στους υφιστάμενους κανονισμούς, ώστε να εναρμονιστούν με τις νέες πολιτικές του Υπουργείου, Παιδείας, Αθλητισμού και Νεολαίας.

Σύμφωνα με τα στοιχεία που τέθηκαν ενώπιον της επιτροπής, η διαβούλευση του Υπουργείου Παιδείας, Αθλητισμού και Νεολαίας με τους εμπλεκόμενους φορείς επί των προνοιών των κανονισμών ολοκληρώθηκε το 2017 και, αφού αυτοί εγκρίθηκαν από το Υπουργικό Συμβούλιο τον Ιούλιο του 2020, το αρμόδιο υπουργείο τούς κατέθεσε στη Βουλή των Αντιπροσώπων τον Σεπτέμβριο του 2022. Επισημαίνεται ότι η μεγάλη καθυστέρηση που παρατηρήθηκε στην προώθηση των εν λόγω κανονισμών στη Βουλή των Αντιπροσώπων οφείλεται τόσο στην πανδημία COVID-19 και τις συνέπειες που αυτή προκάλεσε στην ομαλή λειτουργία των σχολείων όσο και στην προώθηση άλλων επειγόντων ζητημάτων από το Υπουργείο Παιδείας, Αθλητισμού και Νεολαίας, όπως η αξιολόγηση του μαθητή και εκπαιδευτικού και η υιοθέτηση νέων πολιτικών μέσα από το Σχέδιο Ανάκαμψης και Ανθεκτικότητας για την επέκταση της υποχρεωτικής προδημοτικής εκπαίδευσης.

Επισημαίνεται περαιτέρω ότι, λόγω του μεγάλου χρονικού διαστήματος το οποίο παρήλθε από την έναρξη της διαβούλευσης με τους εμπλεκόμενους φορείς μέχρι και την κατάθεση των κανονισμών στη Βουλή των Αντιπροσώπων, αλλά και του μεγάλου αριθμού τροποποιήσεων που επήλθαν σε σχετικές νομοθεσίες που επηρεάζουν τις πρόνοιες των εν λόγω κανονισμών, το αρμόδιο υπουργείο προώθησε στη Νομική Υπηρεσία δύο αναθεωρημένα κείμενα των κανονισμών για νομοτεχνικό έλεγχο πριν από την κατάθεσή τους στη Βουλή των Αντιπροσώπων τον Σεπτέμβριο του 2022, ώστε οι πρόνοιές τους να επικαιροποιηθούν και να εναρμονιστούν με το υφιστάμενο νομοθετικό πλαίσιο.

Στο πλαίσιο της συζήτησης των κανονισμών ενώπιον της επιτροπής όλοι οι εμπλεκόμενοι φορείς που κλήθηκαν και παρευρέθηκαν στην πρώτη συνεδρία της επιτροπής, αφού τόνισαν ότι είναι επιτακτική η ανάγκη για εκσυγχρονισμό των υφιστάμενων κανονισμών, ζήτησαν όπως πραγματοποιηθεί εκ νέου διαβούλευση για περαιτέρω επικαιροποίησή τους. Όπως επισήμαναν, οι προτεινόμενοι κανονισμοί χρήζουν περαιτέρω βελτιώσεων λόγω του μεγάλου χρονικού διαστήματος που έχει παρέλθει από την πραγματοποίηση της πρώτης διαβούλευσης με τους εμπλεκόμενους φορείς.

Συναφώς, η επιτροπή ζήτησε όπως το αρμόδιο υπουργείο πραγματοποιήσει νέα διαβούλευση με όλους τους εμπλεκόμενους φορείς και στη συνέχεια καταθέσει στην επιτροπή νέο κείμενο με τις επικαιροποιημένες και συμφωνημένες πρόνοιες.

Σε μεταγενέστερο στάδιο το Υπουργείο Παιδείας, Αθλητισμού και Νεολαίας κατέθεσε στην επιτροπή αναθεωρημένο κείμενο στο οποίο ενσωματώθηκε μεγάλος αριθμός εισηγήσεων οι οποίες τέθηκαν από τους εμπλεκόμενους φορείς στο πλαίσιο της εν λόγω διαβούλευσης. Ειδικότερα, αυτές αφορούσαν μεταξύ άλλων τα ακόλουθα:

1. Τον καθορισμό από το Υπουργικό Συμβούλιο του αριθμού των μαθητών που θα φοιτούν στα δημοτικά σχολεία και νηπιαγωγεία έπειτα από εισήγηση του Υπουργού Παιδείας, Αθλητισμού και Νεολαίας, αφού όμως προηγηθεί διαβούλευση με την ΠΟΕΔ και τους οργανωμένους γονείς.
2. Τη διασφάλιση της εγγραφής και φοίτησης όλων των μαθητών, έστω και αν η εγγραφή γίνει εκπρόθεσμα.
3. Την κατ’ εξαίρεση εγγραφή παιδιών ηλικίας κάτω των τριών ετών σε νηπιαγωγεία που λειτουργούν σε μικρές ακριτικές κοινότητες ή πολύ απομακρυσμένες περιοχές στις οποίες δεν υπάρχει πρόσβαση σε παιδοκομικό σταθμό, όπως ήδη ισχύει στις περιπτώσεις των νηπιαγωγείων Ριζοκαρπάσου και Κορμακίτη.
4. Την τροποποίηση των διαδικασιών που ακολουθούνται σε σχέση με το νομικό πλαίσιο που διέπει την αξιολόγηση μαθητή, τα ενδεικτικά, τα απολυτήρια και άλλα έγγραφα, ώστε να μειωθεί η γραφειοκρατία.
5. Την υποχρέωση του διευθυντή των σχολείων να ενημερώνει τις Υπηρεσίες Κοινωνικής Ευημερίας σε περίπτωση συστηματικά αργοπορημένης προσέλευσης μαθητών.
6. Την αναβάθμιση του ρόλου των μαθητικών συμβουλίων, ώστε να καθορίζουν την ημερήσια διάταξη των συνεδριάσεών τους από μόνα τους και να λαμβάνονται υπόψη οι εισηγήσεις τους στον καθορισμό της ημερήσιας διάταξης των συνεδριάσεων του διευθυντή με τον διδασκαλικό σύλλογο.
7. Τη διαφοροποίηση των καθηκόντων και ευθυνών του διευθυντή και τη μεταφορά μέρους αυτών στη διευθυντική ομάδα και στους βοηθούς διευθυντές, ώστε να παρέχεται βοήθεια και στήριξη στον διευθυντή σχετικά με τη διοίκηση του σχολείου.
8. Την απαγόρευση της χρήσης κινητού τηλεφώνου από τους δασκάλους σε ώρα εργασίας με τους μαθητές με εξαίρεση ειδικές περιπτώσεις.
9. Την επιλογή των βιβλίων για τη βιβλιοθήκη του σχολείου από κατάλογο που εγκρίνει ειδική επιτροπή του διδασκαλικού συλλόγου.

Στο πλαίσιο της περαιτέρω μελέτης του αναθεωρημένου κειμένου των κανονισμών διαφάνηκε ότι υπήρχαν διαφωνίες από πλευράς των εμπλεκόμενων μερών σε σχέση με επιμέρους ζητήματα.

Συναφώς, η επιτροπή ζήτησε από το αρμόδιο υπουργείο όπως πραγματοποιήσει εκ νέου διαβούλευση με τους εμπλεκόμενους φορείς σε σχέση με τα ζητήματα που τέθηκαν στο πλαίσιο της συνεδρίας, ούτως ώστε, όπου είναι εφικτό, να ικανοποιηθούν τα εν λόγω αιτήματά τους.

Σε μεταγενέστερο στάδιο το Υπουργείο Παιδείας, Αθλητισμού και Νεολαίας κατέθεσε νέο αναθεωρημένο κείμενο των κανονισμών, το οποίο υιοθέτησε η επιτροπή. Ειδικότερα, στο κείμενο αυτό μεταξύ άλλων προβλέπονται τα ακόλουθα:

1. Η διεύθυνση τριδιδάσκαλων και τριδιδάσκαλων ενισχυμένων από διευθυντή σχολείων, όπως ισχύει και στην περίπτωση των πολυδιδάσκαλων σχολείων.
2. Ο καθορισμός της περιόδου λειτουργίας, της έναρξης και λήξης του ολοήμερου και του θερινού σχολείου.
3. Η επέκταση της εξυπηρέτησης των μαθητών από σχολικό βοηθό/συνοδό οι οποίοι εξυπηρετούνται από σχολικό βοηθό/συνοδό κατά την πρωινή φοίτησή τους σε σχολεία τόσο κατά την απογευματινή φοίτησή τους στο ολοήμερο σχολείο όσο και κατά τη φοίτησή τους σε θερινό σχολείο.
4. Η ρύθμιση της χρήσης ηλεκτρονικών συσκευών από παιδιά με ειδικές ανάγκες στο πλαίσιο εκπαιδευτικών εκδρομών και επισκέψεων.
5. Η ρύθμιση για χρησιμοποίηση σχολικού κτιρίου και από την ΠΟΣΥΓΟΠΕΑ μετά από συνεννόηση με τον διευθυντή του σχολείου.
6. Η απαγόρευση μεταφοράς και χρήσης κινητών τηλεφώνων στο σχολείο από τους μαθητές.

Σημειώνεται ότι το αρμόδιο υπουργείο δήλωσε ότι προτίθεται να πραγματοποιήσει σε μεταγενέστερο στάδιο νέα διαβούλευση με όλους τους εμπλεκόμενους φορείς για την εξέταση ορισμένων ζητημάτων για τα οποία δεν έχει περιληφθεί οποιαδήποτε πρόνοια στο αναθεωρημένο κείμενο των κανονισμών.

Όλοι όσοι κλήθηκαν και παρευρέθηκαν στη συνεδρία της επιτροπής στις 13 Μαρτίου 2024 συμφώνησαν με τις πρόνοιες του αναθεωρημένου κειμένου των κανονισμών όπως αυτό διαμορφώθηκε σύμφωνα με τα πιο πάνω.

Η Κοινοβουλευτική Επιτροπή Παιδείας και Πολιτισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του αναθεωρημένου κειμένου των κανονισμών σύμφωνα με τα πιο πάνω κατά τη συζήτησή του ενώπιον της ολομέλειας του σώματος.

23 Απριλίου 2024

Αρ. Φακ.: 23.03.059.080-2022

ΘΒΚ/MΓ/ΓΧ